b'\n_START_ARTICLE_\nMesterpr\xc3\xb8ve\n_START_PARAGRAPH_\nMesterpr\xc3\xb8ve skulle afl\xc3\xa6gges for at have ret til at neds\xc3\xa6tte sig som h\xc3\xa5ndv\xc3\xa6rksmester og ans\xc3\xa6tte svende. Kravene til mesterpr\xc3\xb8ven blev fastsat af h\xc3\xa5ndv\xc3\xa6rkerlavene og forudsatte bl.a. udst\xc3\xa5et l\xc3\xa6retid og nogle \xc3\xa5r som svend inden for faget. Mesterpr\xc3\xb8ven er afskaffet i Danmark, men findes stadig i f.eks. Tyskland._NEWLINE_Har man best\xc3\xa5et svendepr\xc3\xb8ve, kan man i Danmark f\xc3\xa5 n\xc3\xa6ringsbrev og neds\xc3\xa6tte sig som mester uden en s\xc3\xa6rlig mesterpr\xc3\xb8ve. I Tyskland afl\xc3\xa6gges mesterpr\xc3\xb8ven p\xc3\xa5 en erhvervsskole og omfatter den n\xc3\xb8dvendige viden, som ikke h\xc3\xb8rer under svendeuddannelsen, f.eks. bogholderi og jura, samt udvidet materialekendskab og arbejdspsykologi._NEWLINE_Ligesom man ved svendepr\xc3\xb8ven fremstiller et svendestykke, skulle man ved mesterpr\xc3\xb8ve udf\xc3\xa6rdige et mesterstykke; men efter pr\xc3\xb8vens afskaffelse bruges det ord kun i overf\xc3\xb8rt betydning til at betegne noget, der er virkelig godt udf\xc3\xb8rt. I lavstiden kunne de, der allerede var mester, gennem lavet bremse for tilgangen af nye mestre, hvis der var br\xc3\xb8dnid.'